Kleuter se versiering van Kersboom laat talle glimlagFoto: @acthomas_books/Twitter ŉ Kleuter het sosialemediagebruikers aan die lag nadat sy haar ouma se Kersboom vir die feestyd versier het. ŉ Foto van die Kersboom is deur die kleuter se ma, AC Thomas, op Twitter gedeel en intussen meer as 410 000 keer gelike. Op die foto lyk die groot boom redelik yl, met ŉ silwer engel bo-op en ŉ paar sneeuvlokkieversierings rondom. Die onderste kwart is egter vol rooi en silwerkleurige versierings – dit strek egter net tot die kleuter se lengte. Sosialemediagebruikers het ook hul menings oor die kind se versieringsvermoë uitgespreek. “Die onderkant lyk baie mooi. Jou kind het ŉ goeie oog, sy het net ŉ bietjie hoogte nodig,” skerts een gebruiker. Iemand anders meen dat die katte wat daar woon waarskynlik baie opgewonde is oor die nabyheid van die versierings. “Oulik! Dit sal ŉ uitstekende groeigrafiek so deur die jare skep,” het nog een getwiet.